
IKULU

Dar Es Salaam. 

YAH:
MALALAMIKO YA BAADHI YA WAKAAZI WANAOISHI NYUMBA ZA AICC – SOWETO KUVUNJWA NA KUJENGWA JENGO LA BIASHARA.

Tafadhali husika na somo tajwa hapo juu.

Mhe Rais wa Jamhuri ya Muungano waTanzania,  kwa heshima na taadhima kubwa sana, sisi baadhi ya wakaazi tunaoishi kama wapangaji nyumba za AICC eneo la Soweto tumepata adha ambayo tumeona ni vyema kilio chetu hiki tukulilie wewe ili uweze kutusaidia au kuingilia kati.

Mhe. Rais wa Jamhuri ya Muungano waTanzania, awali ya yote sisi ambao tumekuandikia barua hii wote ni raia wa Tanzania na si vibaya ukajua itakadi yetu kichama kwamba wote ni wanachama hai wa muda mrefu wa Chama cha Mapinduzi (CCM).

Mhe Rais wa Jamhuri ya Muungano waTanzania, kwa utambulisho huo mfupi tajwa hapo juu, tunapenda kutumia fursa hii kukupongeza kwa kuchaguliwa kwako kwa awamu ya pili kuwa Rais wa Jamhuri ya Muungano kwa kipindi kingine cha miaka mitano (5). 

Vile vile tunajipongeza sisi wenyewe kwa chama chetu kupata ushindi mkubwa na hivyo kuwa na ridhaa ya wananchi ya kuunda serikali inayoongozwa na chama chetu yaani CCM, na tuna imani kubwa sana ya utendaji wako wa kazi na serikali yako iliyo madarakani kwa ujumla.

Mhe. Rais wa Jamhuri ya Muungano waTanzania, AICC ni shirika la umma lililoanzishwa kwa sheria ya Bunge ya mwaka 1978 wakiwa na wajibu wa kusimamia na kuendeleza shughuli za mikutano, vile vile kusimamia nyumba za kuishi zilizokuwa za iliyokuwa Jumuiya ya Afrika Mashariki iliyovunjika mwaka 1977, pamoja na kumiliki Ardhi zaidi ya ekari 17 zilizoko eneo la Themi ambazo bado hazijaendelezwa mpaka leo.

Mhe. Rais wa Jamhuri ya Muungano waTanzania, mnamo mwezi Juni kati ya tarehe 16 – 20/6/2011 kwa nyakati tofauti tulipokea barua kutoka kwa Mkurugenzi mwendeshaji wa AICC (angalia kiambatanisho), kwa kifupi Barua hiyo inaeleza kwamba,  

· Tunapewa notisi ya miezi sita ili tuondoke kwenye nyumba hizo tunazoishi.

· Nyumba hizo zinabomolewa kwa ajili ya kupisha ujenzi wa jengo la kibiashara.

Mhe. Rais wa Jamhuri ya Muungano waTanzania, tunao athirika na zoezi hilo kama litatekelezwa ni familia 72 (nyumba 72) kukiwa na takaribani ya wananchi walala hoi 360, ambao watahangaika kutafuta makazi mapya.

Mhe Rais wa Jamhuri ya Muungano wa Tanzania,  hakuna asiyejua na ni ukweli usiopingika kuwa, suala la makazi kwa Manispaa ya Arusha ni gumu sana, kwani kupata nyumba ya kupanga/kuishi hasa kwa walalahoi kama sisi tunaoishi nyumba hizi za AICC eneo la Soweto ni shida isiyo na mfano. Hivyo basi kupewa notisi kama ya miezi sita kwa Manispaa ya Arusha ni sawa sawa na kutupiwa vitu nje wewe na familia yako, kwa maneno mengine huo ni kama mzaha.

Mhe. Rais wa Jamhuri ya Muungano wa Tanzania, tunaomba utuelewe kwamba, sisi hatupingi shirika kubuni mikakati na mbinu mbalimbali za kujiendeleza na tunaunga mkono juhudi hizo kama zinakuwepo kwa manufaa ya wote na kuna nia njema ya kufanya hivyo.

Tunasema hivyo kwa sababu jengo la biashara wanalodai kutaka kulijenga eneo hilo na biashara wanayotaka kuendesha kwa namna moja au nyingine hailingani kabisa na thamani ya kuzivunja nyumba hizo na kuziondosha familia 40 ziende kuhangaika mitaani.

Aidha mashirika mengi yamethibitika kutokufanya vizuri katika shughuli za kujiendeleza kibiashara kama wanavyotaka kufanya AICC.

Mhe. Rais wa Jamhuri ya Muungano waTanzania,  pamoja na maelezo tajwa hapo juu, kama tulivyoeleleza hapo nyuma AICC wana ardhi ndani ya Manispaa eneo la Themi zaidi ya ekari 15 ambazo hazijaendelezwa tangu mwaka 1978 hadi leo hii, kiasi ambacho kati ya mwaka 1995 – 2000 Manispaa ya Arusha walitishia kuwanyang’anya eneo hilo ili waligawe kwa watu wengine.

Mhe Rais wa Jamhuri ya Muungano waTanzania,  sisi wakaazi wa AICC Soweto  tunaotarajiwa kuathirika na zoezi hilo, bado tuna imani kubwa na wewe pamoja na serikali yako iliyoko madarakani lakini tunapenda tukueleze bayana kwamba, viongozi kama Mkurugenzi mwendeshaji wa AICC Bw. E. Kaaya ni miongoni mwa watendaji wa serikali ambao wanawafanya wananchi wajenge chuki dhidi ya serikali na chama tawala.

Bw. E. Kaaya anashikilia wadhifa ambao ni presidential appointee na vile vile ni mjumbe wa NEC wa CCM, kwa kushikilia nyadhifa hizo mbili tulitegemea kwamba, atakuwa mstari wa mbele kulinda na kutetea haki za walala hoi na vilevile kusimamia vema ILANI YA UCHAGUZI YA CCM ya mwaka 2010.

Mhe. Rais wa Jamhuri ya Muungano waTanzania, tumewiwa tukueleze mambo tajwa hapo juu maana Bw. E.Kaaya sasa amekithiri kwa vitendo hivyo, kwani mnamo mwaka 2009 mwanzoni alipopandisha kodi za nyumba ghafla kwa zaidi ya silimia 40% wakaazi wote wa nyumba za AICC Soweto kwa umoja wetu tulilalamikia hilo na hatimaye kumwita Waziri mwenye dhamana na shirika hilo, Waziri wa Mambo ya nje ya nchi Mhe.Bernard Membe (MB) ambaye alifika Soweto Arusha na kuongea na wakaazi wote wa nyumba hizo. Mhe. Waziri alikiri kupokea kilio hicho na kutuahidi kuwa, anakwenda kumuagiza Bw. E. Kaaya apunguze kodi ya pango hiyo aliyotupandishia. 

Mhe Rais wa Jamhuri ya Muungano waTanzania,  suala lililotusikitisha ni pale tulipopata tetesi kuwa Bw. E. Kaaya pamoja na kuagizwa hivyo lakini hakutekeleza na ndio kwanza akapita mitaani kutamba na kutukejeli na menejimenti yake kwamba, pamoja na kumwambia Waziri yeye hatatekeleza hilo na wala hakuna mtu wa kumfanya kitu chochote, na kweli tukaendelea kulipa hivyo na baada ya miezi takribani 6 kupita akapandisha tena!. Hivyo kiongozi kama huyu ni kati ya viongozi wanaowakwaza walalahoi  na kufanya nyakati za uchaguzi kupata ushindi kwa shida.

Mhe. Rais wa Jamhuri ya Muungano waTanzania, kwa kumalizia sisi wakaazi wa nyumba hizi za AICC Soweto tunatoa ushauri na mapendekezo yafuatayo:-

1) Kwamba, si Busara hata kidogo kuzivunja nyumba hizo za familia 40 na kujenga jengo la biashara, nyumba hizo bado ni bora na imara kuishi watu.
2) Kwamba, kama kweli AICC wana nia njema na ya dhati, kujenga jengo la biashara basi walitumie eneo la zaidi ya ekari 12 lililoko Themi.

3) Kwamba, kama inalazimika kuwa hivyo, muda wa notisi ya miezi 6 kwa Manispaa ya Arusha ni kama mzaha hivyo basi inabidi itolewe taarifa ya angalau miaka mitano, ili kupunguza kupanda ghafla kwa kodi ya nyumba Manispaa ya Arusha

4) Kwamba, ndani ya eneo la AICC soweto kuna maeneo makubwa yaliyo wazi, hivyo, ni hekima na busara kubwa kujenga flats kwenye maeneo hayo na kuwahamishia familia 72 kwenye flats hizo ndipo wabomoe kama walivyofanya Shirika la Nyumba la Taifa NHC huko Dar es Salaam.

5) Kwamba, eneo la petrol station ya Bambras Mianzini pamoja na nyumba zinazozunguka petrol station hiyo, katika ramani ni eneo la AICC lakini amewaachia wafanyakabiashara wakubwa Katika mazingira ya kutatanisha. Hivyo wafanye juhudi ya kurejeshe eneo hilo na kujenga jengo la biashara wanalolitaka. Aidha iundwe tume ya kuchunguza kwa nini eneo hilo walipewa wafanyabiashara hao kinyemela ambalo ni mali ya Umma?

6) Kwamba, tunakuomba sana, uingilie kati suala hilo na mpango huo usitishwe ili kutafuta muafaka wa kutupatia nafuu sisi walala hoi wakaazi wa nyumba hizi za AICC –Soweto, ambao baadhi yetu wameishi katika nyumba hizo kwa miaka mingi sana.
Athari hasi kwa Chama Cha Mapinduzi

Kumbuka kuwa, wakati wa kipindi cha kampeni za uchaguzi mkuu wa mwaka 2010, vyama vingi vya upinzani wakati wa kujinadi, kuanzia ngazi ya kata ya Kaloleni na jimbo la Arusha mjini ilikuwa inaelezwa kwamba eneo lote na nyumba za AICC- Soweto litanunuliwa na baadhi ya vigogo walio ndani ya CCM  ambao watavunja nyumba hizo na kujenga majengo ya biashara au AICC yenyewe itazivunja nyumba hizo na kujenga majengo ya kibiashara ambayo yataendeshwa na kusimamiwa na vigogo hao.

Mhe Rais sasa hata mwaka moja haujapita tayari suala hilo limejitokeza, kwa namna moja au nyingine wakaazi wa kata ya Kaloleni na Jimbo la Arusha mjini, wanaweza wakaamini maneno au propaganda hizo, kitu ambacho kitaweza kukigharimu chama katika harakati zingine za chaguzi ndogo ndogo zikitokea na uchaguzi mkuu wa mwaka 2015. Propaganda hizo tunaamini ni kati ya mambo yaliyochangia kuchukuliwa kwa kata ya Kaloleni na jimbo la Arusha.

Athari hasi nyingine ambayo inaweza kupatikana ni kupoteza wanachama na imani ya wananchi wa Arusha kwa serikali ya Chama Cha Mapinduzi, kumbuka kuwa Arusha mjini kuna vuguvugu kubwa la kisiasa dhidi ya chama Tawala, sasa kama suala hili litaachiwa liendelee litazidisha chachu na chuki zaidi za kisiasa dhidi ya CCM.

Mhe. Rais wa Jamhuri ya Muungano waTanzania, pamoja na yote hayo lengo kuu la eneo hilo lilikuwa ni kujenga nyumba za makaazi ya watu hivyo ni vyema kuendeleza adhima hiyo. Vile vile kwa kubomoa nyumba hizo tunapoteza Historia ya kuonyesha kwa vizazi vyetu vijavyo nyumba zilizojengwa kwa pamoja na Jumuiya yetu ya Afrika Mashariki, zaidi ya hayo nyumba kama hizo kwa wenzetu Kenya na Uganda bado zipo na zinazidi kuboreshwa.

Ni sisi baadhi ya wakaazi  AICC

Kaloleni Arusha

Nakala:-

1.
Mhe . Bernad Membe

Waziri wa  Mambo ya Nchi za nje na Ushirikiano wa Kimataifa

2.
Mhe. Anna Tibaijuka

Waziri wa Ardhi na Makazi

3.
Mwenyekiti, 

Bodi ya Wakurugenzi – AICC.

